钦定古今图书集成/明伦汇编/氏族典/第629卷 > 《元史》 > 石抹也先
## 钦定古今图书集成/明伦汇编/氏族典/第629卷 > 《元史》 > 石抹也先

按《元史石抹也先传》：“也先者，辽人也。其祖库烈儿誓
不食金禄，率部落远徙，年九十，夜得疾，命家人候日
出则以报，及旦，沐浴拜日而卒。父脱罗毕察儿，亦不
仕，有子五人，也先，其仲子也，年十岁，从其父问宗国
之所以亡，即大愤曰：‘儿能复之’。及长，勇力过人，善骑
射，多智略，豪服诸部。金人闻其名，征为奚部长，即让”
其兄赡德纳曰：“兄姑受之，为保宗族计。”遂深自藏匿，
居北野山，射狐鼠而食。闻太祖起朔方，匹马来归，为
先锋，入东京，不费一矢。岁乙亥，移师围北京，城久不
下。及城破，将屠之，也先曰：“王师拯人水火，彼既降而
复屠之，则未下者人将死守，天下何时定乎！”因以上
闻，赦之，授御史大夫，领北京达鲁花赤。后从国王木
华黎攻《蠡州》北城，先登，中石死，时年四十一。子四人：
曰查剌，曰咸锡，曰博罗，曰侃。